Berg En Bos
Berg en Bos is in die Magaliesberg-biosfeer, tussen die Olifantsnek- en Buffelspoortdam geleë. Die verblyf bied toegang tot eiesoortige, vreemde rotsformasies, klippe en pragtige uitsigte oor die Pilanesberge. Die Mlabatini-kloof is 'n gewilde rotsklimbestemming.
Die huis beskik oor 2 slaapkamers op die grondvloer en 1 slaapkamer op die eerste verdieping. Die eerste slaapkamer het 2 enkelbeddens en die tweede slaapkamer het 'n driekwartbed. Die badkamer is ingerig met 'n stort, bad, toilet en 'n wasbak. Die slaapkamer op die eerste verdieping het 'n dubbelbed en 'n aparte badkamer met 'n stort, bad, toilet en 2 wasbakke.
Die kombuis is volledig toegerus met 'n groot yskas, stoof, mikrogolfoond, tee- en koffiemaakgeriewe, asook breekware en eetgerei. Ons kan vir gaste wat langer bly 'n huishoudster reël.
Die sitkamer het gemaklike sitplek en gaste kan hulle eie vermaak, onder meer boeke en bordspeletjies, saambring omdat hier nie TV's of radio's is nie.
Daar is braaigeriewe op die patio. Gaste moet asb. hul eie vuurmaakhout saambring. Daar is ook 'n swembad om in af te koel op warm somerdae.
Daar is goeie selfoonopvangs vir die meeste netwerke.
Verder is daar 'n 1,8 km-lange grondpad. Gaste moet asseblief navraag oor die pad doen voordat hulle bespreek. Voertuie met 'n lae grondvryhoogte is nie ideaal hiervoor nie.
Die omgewing is ongerep en bied baie bome, plante en voëls. Van ons noemenswaardige bure sluit Sparkling Waters Hotel en Spa en die WigWam Hotel en Gholflandgoed in.